Rapport mill-Kummissjoni lill-Kunsill skont l-Artikolu 18 tad-direttiva tal-Kunsill 2003/48/KE dwar tassazzjoni ta’ riżervi fuq id-dħul fil-forma ta’ pagamenti ta' mgħax {SEC(2008) 2420} /* KUMM/2008/0552 finali */





[pic] | KUMMISSJONI TAL-KOMUNITAJIET EWROPEJ | Brussel 15.9.2008 KUMM(2008) 552 finali RAPPORT MILL-KUMMISSJONI LILL-KUNSILL skont l-Artikolu 18 tad-Direttiva tal-Kunsill 2003/48/KE dwar tassazzjoni ta’ riżervi fuq id-dħul fil-forma ta’ pagamenti ta' mgħax {SEC(2008) 2420} RAPPORT MILL-KUMMISSJONI LILL-KUNSILL skont l-Artikolu 18 tad-Direttiva tal-Kunsill 2003/48/KE dwar tassazzjoni ta’ riżervi fuq id-dħul fil-forma ta’ pagamenti ta' mgħax Introduzzjoni L-Artikolu 18 tad-Direttiva tal-Kunsill 2003/48/KE tat-3 ta’ Ġunju 2003 dwar tassazzjoni ta’ riżervi fuq id-dħul fil-forma ta’ pagamenti ta' mgħax (id-"Direttiva") jiddikjara li "Il-Kummissjoni għandha tirrapporta lill-Kunsill kull tlett snin dwar l-operazzjoni ta’ din id-Direttiva. Fuq il-bażi ta’ dawn ir-rapporti, il-Kummissjoni għandha, fejn xieraq, tipproponi lill-Kunsill kwalunkwe emendamenti lid-Direttiva li jidhru li huma meħtieġa sabiex tkun żgurata aħjar it-tassazzjoni effettiva ta’ riżervi ta’ id-dħul u biex tneħħi l-isfrattar mhux mixtieq tal-kompetizzjoni . " L-ewwel rapport jibni fuq il-konsultazzjonijiet miżmuma mal-amministrazzjonijiet fiskali tal-Istati Membri tal-UE' ("SM"), fuq id-dejta pprovduta minnhom dwar l-ewwel sentejn fiskali tal-applikazzjoni, u fuq is-sejbiet ta’ grupp Espert stabbilit mill-Kummissjoni fl-2007 sabiex jikseb parir mis-setturi tan-negozju kkonċernati jew li jistgħu jkunu kkonċernati bid-Direttiva. Għal aktar dettalji, ara: http://ec.europa.eu/taxation_customs/taxation/personal_tax/savings_tax/savings_directive_review/index_en.htm Ir-Rapport ikopri t-traspożizzjoni u l-implimentazzjoni tad-Direttiva, u jiġbor fil-qosor il-valutazzjoni ekonomika (ara d-dettalji fid-Dokument ta’ Ħidma tal-Persunal tal-Kummissjoni SEC(2008)2420) u l-parir tal-Kummissjoni dwar il-ħtieġa għall-bidliet. 1. IT-TRASPOżIZZJONI U L-IMPLIMENTAZZJONI TAD-DIRETTIVA L-SM kollha ttrasponew id-Direttiva u bdew japplikaw r-regoli ta’ implimentazzjoni mid-dati skedati (jiġifieri mill-1 ta’ Lulju 2005 u, għall-Bulgarija u r-Rumanija, mill-1 ta’ Jannar 2007). Il-Kummissjoni s’issa fetħet żewġ proċeduri ta’ ksur rigward l-implimentazzjoni tad-Direttiva. Intbagħtet ittra ta’ intimazzjoni fejn stiednet liż-żewġ SM ikkonċernati sabiex iressqu l-osservazzjonijiet tagħhom. Każ wieħed jikkonċerna t-traspożizzjoni mhux kompluta tal-Art. 4(3), li jippermetti lill-entitajiet li jkunu aġenti ta’ pagament skont l-Art. 4(2) sabiex jagħżlu li jiġu ttrattati bħala UCITS[1] għall-finijiet ta’ din id-Direttiva. L-ieħor jikkonċerna n-nuqqas ta’ applikazzjoni tad-Direttiva fejn is-sid benefiċjarju jkollu status "mhux domiċiljari". L-SM ikkonċernati jqisu li d-Direttiva ma tapplikax jekk is-sid benefiċjarju jkun eżentat fl-SM tar-residenza tiegħu. Il-Kummissjoni għandha opinjoni differenti. Il-Kummissjoni ssorveljat l-iskambji tal-informazzjoni li saru billi użat format komuni bbażat fuq il-Format Standard Manjetiku tal-OECD u l-kanal ta’ komunikazzjoni CCN-Mail 2. L-iskambji kollha fl-2006 u l-2007 saru f’waqthom u mingħajr problemi tekniċi. Madankollu, partikolarment matul l-ewwel sena, l-SM irrappurtaw xi diffikultajiet sabiex jidentifikaw lill-persuna taxxabbli, minħabba nuqqas ta’ informazzjoni rigward in-numru tal-identifikazzjoni tat-taxxa tagħhom ("TIN") jew id-data/il-post tat-twelid. Il-Kummissjoni ffaċilitat ir-rappurtar ta’ ċerta dejta statistika u organizzat laqgħat sabiex l-amministrazzjonijiet fiskali jkunu jistgħu jaqsmu l-esperjenzi tagħhom. 2. VALUTAZZJONI EKONOMIKA Id-dejta mill-SM hija disponibbli għat-tieni nofs tal-2005 u għall-2006. Sensiela ta’ perjodi itwal, inkluż il-perjodu ta’ qabel l-introduzzjoni tad-Direttiva, kien jagħmilha possibbli sabiex issir valutazzjoni aħjar dwar l-effetti tagħha. 2.1 Dejta mill-pajjiżi parteċipanti Il-ġbir u r-rappurtar ta’ dan it-tip ta’ dejta huwa kompitu ġdid għal ħafna pajjiżi, li jista’ jispjega għaliex hemm valuri nieqsa partikolarment dwar l-iskambju tal-informazzjoni. Aktar minn hekk, id-definizzjonijiet tat-trattament tad-dejta għadhom ma ġewx miftiehma. Dawn il-fatturi llimitaw l-analiżi li l-Kummissjoni kellha tagħmel. Kif mistenni, l-akbar ekonomiji li skambjaw l-informazzjoni kif previst fl-Artikoli 8 u 9 irrappurtaw l-ogħla valuri. Ir-Renju Unit irrapporta EUR 9.1 b għall-pagamenti li saru mill-1 ta’ Lulju 2005 sal-5 ta’ April 2006 (tmiem is-sena fiskali). Il-parti l-kbira tad-dħul mit-taxxa minn ras il-għajn fl-2005 u l-2006 inġabar mill-Iżvizzera u mil-Lussemburgu, li rispettivament ammontaw għal aktar minn 45% u 22% tad-dħul totali. Fis-snin fiskali 2005 u 2006, l-akbar benefiċjarji tad-dħul mit-taxxa minn ras il-għajn kienu l-Ġermanja (EUR 192.7 miljun) u l-Italja (EUR 112.9 miljun). Il-Belġju rċieva aktar minn EUR 71 miljun, l-aktar mil-Lussemburgu (74% tat-total). 2.2 Riżultati mis-sorsi ta’ dejta Il-Bank għall-Ħlasijiet Internazzjonali (BIS) jiġbor dejta dwar il-pożizzjonijiet esterni tal-banek minn madwar 40 pajjiż li jirrapporta. Il-BIS forna lill-pajjiżi li qed jirrappurtaw dejta mhix disponibbli għall-pubbliku dwar self u depożiti transkonfinali bilaterali (is-Singapor u l-Makaw biss irrifjutaw milli jiżvelaw id-dejta bilaterali tagħhom) għall-perjodu 2000-2007. Il-pajjiżi kienu kklassifikati fi tliet kategoriji: dawk li japplikaw it-taxxa minn ras il-għajn skont id-Direttiva u l-ftehimiet relatati, dawk li japplikaw l-iskambju ta’ informazzjoni skont dawn id-dispożizzjonijiet legali u l-pajjiżi terzi. Minkejja s-sitwazzjonijiet strutturali fid-dejta, is-sehem tal-pajjiżi bit-taxxa minn ras il-għajn, bħala % tad-depożiti totali, naqas minn 35.0% għal 29.3% bejn nofs l-2003 u nofs l-2005, iżda stabbilizza ruħu wara l-introduzzjoni tad-Direttiva. Il-pajjiżi li jiskambjaw l-informazzjoni għandhom proporzjon ikbar ta’ depożiti bankarji għal depożiti mhux bankarji,[2] u s-sehem tagħhom ta’ depożiti mhux bankarji naqas bi ftit, għalkemm dan seħħ qabel ma daħlet fis-seħħ id-Direttiva. Id-dejta tal-EUROSTAT li ġiet analizzata tinkludi d-dħul minn imgħaxijiet aggregati maqsum skont ir-reċipjenti għal 20 Stat Membru tal-UE matul is-snin 2000 sa l-2006. Hawnhekk ukoll, l-analiżi ma turi l-ebda bidla sinifikanti wara l-implimentazzjoni tad-Direttiva. Is-sehem mill-imgħaxijiet li l-familji rċevew f’relazzjoni mal-imgħaxijiet totali li rċevew reċipjenti individwali jew korporattivi naqas, iżda dan huwa dovut għal żieda fl-irċevuti tal-korporazzjonijiet finanzjarji. B’mod ugwali, is-sehem mill-imgħaxijiet fid-dħul totali minn proprjetà li l-familji rċevew naqas favur dividendi, iżda dan il-fenomenu kien beda diġà fis-sena 2000. Fl-aħħar nett, id-dejta disponibbli għall-perjodu 2002 u 2007 dwar l-UCITS u dawk li mhumiex[3], pprovduta mill-Assoċjazzjoni Ewropea tal-Ġestjoni tal-Fondi u l-Assi, tiżvela li s-sehem tagħhom baqa’ kostanti għal 78% u 22% rispettivament. L-unika evoluzzjoni osservata kienet it-tnaqqis gradwali tal-UCITS li jinvestu fil-bonds minn 29 % għal 19.5 % tat-total, l-aktar għall-vantaġġ ta’ dawk li investew f’ekwità. Hawnhekk ukoll, dan huwa fenomenu li kien jeżisti diġà qabel l-introduzzjoni tad-Direttiva. 3. TITJIB POSSIBBLI Id-Direttiva tat prova li kienet effettiva fil-limiti stabbiliti bl-ambitu tagħha. Kellha wkoll riżultati pożittivi indiretti, li ma jistgħux jiġu mkejla, fit-tisħiħ tal-konformità tal-persuni taxxabbli mal-obbligi tagħhom biex jiddikjaraw id-dħul mill-imgħaxijiet. Madankollu, il-proċess tar-reviżjoni wera li l-kopertura attwali tad-Direttiva mhix wiesgħa daqs l-ambizzjonijiet imfissra fil-konklużjonijiet unanimi tal-Kunsill tas-26 u s-27 ta’ Novembru 2000. Għalhekk, il-Kummissjoni tħeġġeġ ċerti emendi sabiex jindirizzaw il-punti li ġejjin: Sjieda benefiċjarja; Definizzjoni ta’ aġent ta’ pagament; Trattament tal-istrumenti finanzjarji ekwivalenti għal dawk li huma koperti diġà mod espliċitu; Aspetti proċedurali. Id-Dokument ta’ Ħidma tal-Persunal tal-Kummissjoni SEC (2008)559 "Irfinar tal-kopertura preżenti tad-Direttiva tal-Kunsill 2003/48/KE dwar tassazzjoni ta’ riżervi fuq id-dħul fil-forma ta’ pagamenti ta' mgħax" ("CSWD 559"), flimkien ma’ materjal disponibbli ieħor fuq is-sit tal-internet imsemmi aktar ’il fuq fl-introduzzjoni, jikkumplementa l-analiżi tas-soluzzjonijiet ippreżentati hawn taħt. 3.1 Sjieda benefiċjarja u ħlasijiet lil entitajiet u l-arranġamenti stabbiliti fi u barra mill-UE B’mod konformi mal-aħħar għan tad-Direttiva, l-Artikoli 1 u 2 jindirizzaw biss il-ħlasijiet ta' mgħaxijiet magħmula għall-vantaġġ immedjat ta’ individwi u mhux il-ħlasijiet lil entitajiet u arranġamenti legali. Dan l-ambitu mmirat jista’ jipprovdi lil individwi residenti fl-UE b’opportunitajiet sabiex jaħarbu mid-Direttiva billi jużaw persuna ġuridika jew arranġament intermedju. Kif spjegat fit-Taqsima 2.1 tas-CSWD 559, estensjoni mingħajr distinzjoni tad-Direttiva sabiex tkopri l-ħlasijiet kollha lill-entitajiet legali u l-arranġamenti stabbiliti fi SM oħra ma tidhirx bħala soluzzjoni xierqa. It-twettiq tal-aħħar għan tad-Direttiva jeħtieġ li kemm l-individwu li jkun is-sid benefiċjarju kif ukoll l-SM tar-residenza tiegħu jkunu magħrufa. Barra minn hekk, ma tkun tal-ebda għajnuna meta r-resident tal-UE jinvesti permezz ta’ persuna ġuridika jew arranġament intermedju stabbilit f’ġuriżdizzjoni mhux tal-UE (possibbilment suġġett għal taxxa baxxa jew għal ebda taxxa fuq id-dħul mill-imgħaxijiet). Soluzzjoni aktar effiċjenti, b’mod konformi mal-ambitu preżenti u l-għan finali tad-Direttiva, tkun li l-aġenti ta’ pagament jintalbu jużaw, meta ma jkunx ta’ piż kbir għalihom, l-informazzjoni disponibbli diġà lilhom dwar sid benefiċjarju ta’ ħlas magħmul lil persuna ġuridika jew arranġament (il-metodu "ifli bir-reqqa"). Dan huwa simili għal dak meħtieġ diġà skont l-Art. 2(2) għal pagamenti magħmula lil individwi li jkunu magħrufa bħala li mhumiex is-sidien benefiċjarji attwali. Indikaturi utli huma r-rekwiżiti tad-"diliġenza dovuta tal-klijent" li l-istituzzjonijiet finanzjarji u professjonali fl-UE huma obbligati japplikaw fil-ġlieda tagħhom kontra l-ħasil ta’ flus[4]. Dawn jipprovdu kriterji prattiċi li jridu jintużaw minn dawn l-istituzzjonijiet jew professjonisti sabiex jidentifikaw sidien benefiċjarji individwali li f’isimhom entità korporattiva jew legali oħra jew arranġament tkun ikkonkludiet tranżazzjoni. Madankollu ta’ min jinnota li dawn il-kriterji mhux dejjem ikunu rilevanti għall-identifikazzjoni tas-sid benefiċjarju għall-finijiet tad-Direttiva. Meta l-operaturi ekonomiċi stabbiliti fl-UE jagħmlu ħlasijiet ta' mgħax lil operaturi ekonomiċi oħra (entitajiet jew arranġamenti) stabbilti wkoll fl-UE, u għalhekk li jaqgħu fid-definizzjoni ta’ "aġent ta’ pagament", il-kjarifikazzjoni tad-definizzjoni u tal-obbligi tal-aġenti ta’ pagament (ara t-Taqsima 3.2) tidher li tkun soluzzjoni aktar kredibbli u proporzjonata minn sempliċement metodu ta’ "ifli bir-reqqa" ibbażat fuq miżuri ta’ "diliġenza dovuta tal-klijent". L-applikazzjoni selettiva tal-metodu "ifli bir-reqqa" tista’, madankollu, tiġi kkunsidrata għall-ħlasijiet lil kategoriji speċifiċi ta’ entitajiet legali u arranġamenti stabbiliti f’ġuriżdizzjonijiet fil-mira barra mill-UE, li jistgħu jintużaw għall-evażjoni tat-taxxa minn sidien benefiċjarji residenti fl-UE. Lista ta’ dawk il-ġuriżdizzjonijiet u tal-entitajiet u l-arranġamenti rilevanti tagħhom għandha tiġi annessa mad-Direttiva. Għandhom jiġu pprovduti l-proċeduri sabiex l-anness jiġi adattat għall-ħtiġiet li qed jevolvu. F’linja parallela ma’ tali applikazzjoni selettiva tal-metodu "ifli bir-reqqa", ikun tajjeb li tiġi ċċarata r-responsabbiltà tal-operaturi ekonomiċi tal-UE meta dawn ikunu konxji li ħlas ta' mgħax magħmul minn operatur stabbilit barra mill-ambitu territorjali tad-Direttiva (u tal-arranġamenti relatati) isir għall-vantaġġ ta’ individwu, magħruf minnhom bħala residenti ta’ SM ieħor tal-UE u li jista’ jitiqies bħala klijent tagħhom. Dan jgħin ukoll sabiex jiġi evitat l-użu ħażin possibbli tan-netwerk internazzjonali tal-istituzzjonijiet finanzjarji (fergħat, sussidjarji, kumpanji assoċjati jew possedenti) li jaħarbu mid-Direttiva (u l-ftehimiet). 3.2 Definizzjoni ta’ aġent ta’ pagament L-esperjenza s’issa qajmet mistoqsjijiet dwar il-konvenjenza tad-definizzjoni tal-aġent ta’ pagament li tinsab fl-Art. 4. Filwaqt li l-kunċett wiesa’ ta’ “ operatur ekonomiku li jħallas l-imgħax jew li jiżgura l-ħlas ta' mgħax għall-vantaġġ immedjat tas-sid benefiċjarju ”, fil-paragrafu 1, ikkonferma li hu relattivament mifhum sew u ma jidhirx li jeħtieġ bidliet kbar apparti minn dawk li jiċċaraw ir-responsabbiltà ta’ dawn l-aġenti għall-ħlasijiet lil partijiet barra mill-UE (ara l-aħħar paragrafu tat-Taqsima 3.1), il-kunċett addizzjonali ta’ “aġent ta’ pagament b’irċevuta” żviluppat fil-paragrafi 2 sa 5 tal-istess Artikolu jidher li ġab miegħu aktar inċertezza. Filwaqt li ġab diversi spejjeż għall-operaturi ekonomiċi tal-UE, dan ma pproduċiex ir-riżultati kollha mistennija mill-SM. Ċerti operaturi ekonomiċi, partikolarment il-banek, appellaw sabiex dan il-kunċett jiġi abbandunat. Mingħajr mekkaniżmi alternattivi li jkopru pagamenti lil strutturi intermedji fl-UE (bħal metodu estiż “ifli bir-reqqa”, ara t-tielet paragrafu tat-Taqsima 3.1), dan jista’, madankollu, jħeġġeġ lil sidien benefiċjarji individwali sabiex jagħmlu użu estensiv minn dawn l-istrutturi sabiex jaħarbu mid-Direttiva. Każijiet reċenti ta’ evażjoni tat-taxxa, li kienu jinvolvu pajjiżi mhux tal-UE li kienu qed jikkooperaw diġà mal-UE dwar tassazzjoni ta’ riżervi, żvelaw li, fejn il-kunċett ta’ “aġent ta’ pagament b’irċevuta” ma jiġix implimentat b’mod konsistenti, ikun hemm spazju għall-abbuż u distorsjonijiet. Il-fondi ta’ investiment irregolati fuq livell tal-UE, li d-dħul tagħhom jiġi kkunsidrat għall-finijiet tad-Direttiva (l-Art. 6), jistgħu jiffaċċjaw kompetizzjoni inġusta minn strutturi ta’ investiment intermedji oħra, “ de facto ” esklużi mid-definizzjoni ewlenija tal-aġent ta’ pagament fl-Art. 4(1) peress li l-pagamenti magħmula minnhom, anke jekk ikunu ġġenerati b’investiment fi pretensjonijiet ta’ debitu, legalment ma jikkwalifikawx bħala ħlasijiet ta' mgħax. Aktar milli tabbanduna l-kunċett ta’ “aġent ta’ pagament b’irċevuta”, il-Kummissjoni tista’ tissuġġerrixxi li tiċċara dan il-kunċett sabiex tiżgura l-applikazzjoni konsistenti tiegħu. Pass ’il quddiem possibbli jkun li tgħaddi mill-metodu preżenti, fejn l-attenzjoni ewlenija hija fuq l-opertaur ekonomiku upstream li jħallas l-imgħaxijiet lill-entitajiet ikkonċernati, għal metodu bbażat fuq definizzjoni “pożittiva” tal-istrutturi intermedji bl-obbligu li jaġixxu bħala “aġent ta’ pagament b’irċevuta”. Dan il-metodu jagħmilha ċara li dawn l-istrutturi intermedji għandhom japplikaw id-dispożizzjonijiet tad-Direttiva sakemm is-sidien benefiċjarji tagħhom jkunu individwi residenti fi SM ieħor tal-UE. Dan isir meta dawn l-istrutturi joħorġu rċevuta għal kwalunkwe ħlas ta' mgħax kif iddefinit fl-Art. 6, minn kwalunkwe operatur ekonomiku upstream , mhux dawk biss stabbiliti fi SM oħra (l-Art. 4(2), l-aħħar sentenza) jew fl-istess SM (l-Art. 4(4)), iżda wkoll dawk barra mill-UE. Dan itejjeb l-effikaċja tad-Direttiva u jissalvagwardja aħjar kompetizzjoni ġusta bejn l-operaturi ekonomiċi upstream fi u barra mill-UE. Sabiex tiġi evitata kwalunkwe distorsjoni tas-suq, definizzjoni “pożittiva” tal-istrutturi li jaġixxu bħala “aġent ta’ pagament b’irċevuta” għandha tkun ibbażata fuq elementi sostanzjali aktar milli fuq il-forma legali tagħhom. Il-kriterji deċiżivi m’għandhomx ikunu jekk l-istruttura hix arranġament jew entità jew jekk din għandhiex personalità ġuridika jew le. Minħabba l-għan tad-Direttiva, il-Kummissjoni hija favur definizzjoni li tinkludi l-entitajiet u l-arranġamenti kollha li ma jiġux intaxxati fuq id-dħul tagħhom , inkluż id-dħul kopert bl-Art. 6 , taħt ir-regoli ġenerali għat-tassazzjoni diretta applikabbli fl-SM li fih l-entità jew l-arranġament ikollu ċ-ċentru tal-amministrazzjoni ewlieni tiegħu u jkun jista’ jitqies bħala residenti. L-entitajiet u l-arranġamenti li ġejjin biss huma esklużi: Fondi ta’ investiment koperti bl-Art. 6; Fondi ta’ pensjonijiet u assi relatati ma’ kuntratti ta’ assigurazzjoni fuq il-ħajja; Entitajiet u arranġamenti stabbiliti esklużivament għal finijiet ta’ karità. L-għażla fl-Art. 4(3) li jiġi ttrattat bħala fond ta’ investiment taħt l-Art. 6, tinżamm biss għal dawk l-entitajiet u arranġamenti li l-assi jew id-dħul tagħhom ma jkunux legalment attribwiti għal sid benefiċjarju fil-mument tal-irċevuta tal-ħlas. Jekk ma jeżerċitawx din l-għażla, dawn jistgħu jiġu obbligati li jaġixxu bħala “aġenti ta’ pagament mal-irċevuta” u li jittratttaw bħala sidien benefiċjarji dawk l-individwi li jkunu kkontribwew għall-assi tagħhom. Lista “pożittiva” li tkopri, għal kull SM, il-kategoriji tal-entitajiet u l-arranġamenti meqjusa bħala “aġenti ta’ pagament mal-irċevuta” għandha tiġi annessa mad-Direttiva, filwaqt li għandhom ikunu pprovduti l-proċeduri sabiex dan l-anness jiġi adattat għall-ħtiġijiet li qed jevolvu. L-obbligi preżenti tal-operaturi ekonomiċi “ upstream ” taħt l-Art. 4(2), l-aħħar sentenza (u l-Art. 11(5)) jinżammu biss għal ħlasijiet ta' mgħax li jkunu saru lil dawk l-entitajiet u arranġamenti fi SM oħra li, meta jiġi kkunsidrat l-SM tar-residenza tagħhom, jiġu inklużi f’din il-lista “pożittiva”. Madankollu, il-lista għandha valur indikattiv biss għall-SM li l-entitajiet u l-arranġamenti tiegħu, li jikkorrispondu għad-definizzjoni ta’ “aġent ta’ pagament b’irċevuta”, ikunu residenti: dawn L-SM għandhom jieħdu l-passi meħtieġa sabiex jiżguraw li dawn l-entitajiet u l-arranġamenti kollha jkunu konformi mal-obbligi tagħhom, minkejja jekk jiġux inklużi fil-lista pożittiva u minkejja l-informazzjoni li tkun waslet attwalment mill-opertauri ekonomiċi upstream barranin. 3.3 Dħul inkluż fl-ambitu Skont it-titolu u l-preambolu tagħha, id-Direttiva hija mmirata essenzjalment sabiex tiġi żgurata t-tassazzjoni ta’ riżervi fuq id-dħul fil-forma ta’ pagamenti ta' m għax , li huwa taxxabbli taħt kriterji pjuttost omoġenji fl-SM kollha. Bl-adozzjoni tal-konklużjonijiet tal-Kunsill tas-26 u s-27 ta’ Novembru 2000 dwar il-kontenut essenzjali tad-Direttiva, kien de facto magħruf li l-issuktar ta’ definizzjoni formali ta’ ħlas ta' mgħax ma jkunx effettiv u jista’ jwassal għal distorsjoni mhux mixtieqa fil-kompetizzjoni bejn investimenti diretti u indiretti fi pretensjonijiet ta’ debitu. Flimkien mal-Art. 6(1)(a) u (b) tad-Direttiva, fejn l-imgħax huwa definit bħala dħul minn pretensjonijiet ta’ debitu skont l-Art. 11 tal-Mudell ta’ Konvenzjoni Fiskali tal-OECD dwar id-dħul u l-kapital, ġie għalhekk deċiż li d-definizzjoni tiġi estiża wkoll għad-dħul minn imgħax bl-intermedjazzjoni ta’ ċerti strumenti ta’ investiment (l-Art. 6(1)(c) u (d)). Meta d-Direttiva daħlet fis-seħħ fl-2005, kien evidenti li kellu jsir aktar raffinar sabiex titqies l-evoluzzjoni tal-prodotti ta’ tifdil u tal-imġiba tal-investituri. Is-sistemi fiskali domestiċi ukoll evolvew maż-żmien sabiex jassimilaw it-trattament tad-dħul minn ċerti tipi oħra ta’ prodotti finanzjarji innovattivi mal-imgħax minn pretensjonijiet ta’ debitu. L-għażla oriġinali li jiġu esklużi l-prodotti finanzjarji innovattivi kollha mill-ambitu tad-Direttiva (il-konklużjonijiet tal-Kunsill ECOFIN ta’ Mejju 1999 u Novembru 2000) kienet akkumpanjata b’dikjarazzjoni espliċita li dan il-punt għandu jiġi eżaminat mill-ġdid fl-okkażjoni tal-ewwel reviżjoni tad-Direttiva. Hemm ħtieġa sabiex jiġi ċċarat liema strumenti finanzjarji għandhom jinġiebu fl-ambitu tad-Direttiva kif ukoll ħtieġa għal soluzzjonijiet konsistenti u sempliċi. L-għan għandu jkun sabiex tinstab definizzjoni li tkopri t-titoli kollha li huma ekwivalenti għall-pretensjonijiet ta’ debitu sabiex tiġi żgurata l-effikaċja tad-Direttiva f’ambjent li qed jinbidel u sabiex tiġi evitata d-distorsjoni tas-suq. M’huwiex prattiku li tiġi annessa mad-Direttiva lista tat-tipi kollha tal-istrumenti kkonċernati. Għall-kuntrarju, il-kriterji għandhom ikunu mniżżla fl-Art. 6(1) sabiex l-aġenti ta’ pagament ikunu jistgħu jidentifikaw l-istrumenti li jaqgħu fi ħdan id-Direttiva. Peress li l-karatteristiċi tekniċi tal-istrumenti, bħall-kompożizzjoni tagħhom jew il-konnessjoni bejn il-prestazzjoni tagħhom u d-dħul minn pretensjonijiet ta’ debitu, ħafna drabi ma jkunux magħrufa mill-aġenti ta’ pagament, kriterji prattiċi sabiex ikun estiż l-ambitu tad-Direttiva għal dawk it-titoli li huma ekwivalenti għal pretensjonijiet ta’ debitu għandhom pjuttost jagħmlu referenza għal kif l-investituri għandhom japprezzaw it-titoli kkonċernati. Wieħed jista’ jikkunsidra b’mod raġonevoli li investitur individwali japprezza bħala ekwivalenti għall-pretensjonijiet ta’ debitu dawk it-titoli li r-riskju tagħhom ikun magħruf, minħabba l-prospett jew informazzjoni obbligatorja oħra li trid tkun pprovduta mill-aġenti ta’ pagament lill-investitur, u ma jkunx ogħla minn dak tal-pretensjonijiet ta’ debitu. Dan iwassal sabiex jiżdied mal-ambitu tad-Direttiva kwalunkwe dħul minn titoli meta l-kapital ikun protett totalment jew kważi totalment u d-dħul ikun definit ex ante , filwaqt li jkun ikkunsidrat li dawn it-titoli, li fil-prinċipju huma ekwivalenti għal pretensjonijiet ta’ debitu mill-perspettiva tal-investitur, ma jkunx hemm għalfejn ikunu komposti minn pretensjonijiet ta’ debitu iżda jistgħu jkunu bbażati, pereżempju, fuq il-qligħ mill-ishma. F’linja parallela għall-eżami mill-ġdid tat-trattament ta’ prodotti finanzjarji innovattivi, raffinar ieħor għad-definizzjoni attwali ta’ ħlas ta' mgħax jista’ jiġi kkunsidrat fir-rigward ta’ fondi ta’ investiment, teknikament iddefiniti bħala impriżi ta’ investiment kollettiv (l-Art. 6(1)(c) u 6(1)(d) tad-Direttiva). Rigward l-impriżi ta’ investiment kollettiv stabbiliti fl-UE, l-Art. 6 tad-Direttiva bħalissa jkopri b’mod espliċitu biss id-dħul li jinkiseb permezz tal-fondi tal-UCITS (ara n-nota 1 f’qiegħ il-paġna). Skemi oħra ta’ investiment kollettiv awtorizzati taħt is-sistemi nazzjonali tal-SM u magħrufa fl-UE bħala “mhux UCITS” mhumiex koperti b’mod sħiħ bid-Direttiva. It-trattament tagħhom ivarja bejn dawk li mhumiex UCITS b’personalità ġuridika (fondi inkorporati) u dawk li mhumiex UCITS li m’għandhomx personalità (fondi u trusts mhux inkorporati jew "kuntrattwali", eċċ.). Tal-ewwel mhumiex suġġetti għall-obbligi stipulati bid-Direttiva, filwaqt li dawk li mhumiex UCITS mhux inkorporati huma suġġetti għad-Direttiva bħala “aġenti ta’ pagament mal-irċevuta” (l-Art. 4(2)). Ir-riżultat huwa nuqqas ta’ simetrija fit-trattament bejn l-UCITS u dawk li mhumiex UCITS li mhumiex inkorporati min-naħa waħda, u dawk li mhumiex UCITS li huma inkorporati min-naħa l-oħra. Din id-disparità fit-trattament fiskali bejn il-kategoriji differenti ta’ fondi ta’ investiment fl-UE la hija fl-interess tas-Suq Intern u lanqas ma kienet intenzjonata taħt il-konklużjonijiet tal-Kunsill ECOFIN ta’ Novembru 2000 li jiddefinixxu l-kontenut essenzjali tad-Direttiva. Dan jista’ jiġġustifika emenda fl-Art. 6(1)(c) u (d) tad-Direttiva sabiex tinbidel ir-referenza għad-Direttiva 85/611/KEE b’referenza għar-reġistrazzjoni tal-impriża fi kwalunkwe SM. Madankollu, is-sett sħiħ ta’ skemi ta’ investiment kollettiv li jista’ jinġieb b’mod utli taħt l-ambitu tad-Direttiva jeħtieġ ikun identifikat u definit b’attenzjoni, filwaqt li jiġu eżaminati l-konsegwenzi prattiċi ta’ din l-estensjoni. Rigward il-fondi stabbiliti barra mill-UE, bħalissa mhux ċar jekk it-terminu "impriżi ta’ investiment kollettiv stabbiliti barra mit-territorju" jinkludix il-fondi ta’ investiment kollha minkejja r-regolament applikabbli u kif dawn ikunu disponibbli għall-investituri. Soluzzjoni xierqa hija li tiġi raffinata din id-definizzjoni skont kriterji kondiviżi ma’ pajjiżi barra mill-UE u li jistgħu jiżguraw li d-dħul ta' mgħaxijiet li jiġi permezz ta’ dawn l-istrumenti jkun ikkunsidrat kif jixraq, minkejja l-lokazzjoni ġeografika tagħhom. Id-definizzjoni attwali tal-OECD ta’ “fond jew skema ta’ investiment kollettiv” tidher bħala bażi għall-emenda possibbli għall-Art. 6, peress li din tinkludi kwalunkwe strument komuni ta’ investiment, minkejja l-forma legali, u hija sempliċi u wiesgħa biżżejjed sabiex jitnaqqas kemm jista’ jkun ir-riskju tal-evażjoni. Ċerti SM isejħu għal estensjoni aktar radikali tal-ambitu tad-Direttiva għal kwalunkwe tip ta’ dħul mill-kapital, iżda fil-preżent dawn l-opinjonijiet għadhom mhumiex kondiviżi b’mod wiesa’. Għar-raġunijiet spjegati fis-CSWD 559, din id-Direttiva tista’ ma tkunx l-aktar qafas adattat sabiex ittejjeb il-kooperazzjoni bejn l-awtoritajiet fiskali fir-rigward ta’ ħlasijiet ta’ dividendi u qligħ kapitali minn strumenti finanzjarji spekulattivi li ma jfornu l-ebda protezzjoni kapitali sostanzjali. Soluzzjonijiet ibbażati esklużivament fuq l-iskambju ta’ informazzjoni jidhru wkoll aktar xierqa sabiex jiġi żgurat li la jkun hemm tassazzjoni doppja u lanqas evażjoni ta’ taxxa fir-rigward ta’ kuntratti ta’ assigurazzjoni fuq il-ħajja u pensjonijiet. Madanklollu, sakemm dawn is-soluzzjonijiet purament ta’ skambju ta’ informazzjoni jidħlu fis-seħħ b’mod sħiħ bejn l-SM kollha, ikun tajjeb li jiġu kkunsidrati dispożizzjonijiet tranżitorji li jestendu l-ambitu tad-Direttiva, għall-inqas għal benefiċċji minn kuntratti ta’ assigurazzjoni fuq il-ħajja li ma jipprovdu l-ebda kopertura bijometrika mir-riskji sinjfikanti u li l-prestazzjoni tagħhom hija strettament marbuta mad-dħul minn pretensjonijiet ta’ debitu jew dħul ekwivalenti ieħor kopert bl-Art. 6 u li jkollhom karatteristiċi (partikolarment il-likwidità) li jippermettulhom ikunu kkummerċjalizzati bħala prodotti sostituti għall-impriżi ta’ investiment kollettiv. 3.4. Raffinar ieħor Hemm ukoll aktar oqsma proċedurali, fejn, fuq il-bażi tal-esperjenza, it-tijib fid-Direttiva huwa mixtieq għall-finijiet ta’ effikaċja. Dawn jikkonċernaw: - l-identifikazzjoni tas-sidien benefiċjarji (l-Art. 3);- ċerti elementi proċedurali tad-definizzjoni ta’ pagament ta' mgħax (l-Art. 6);- ir-rappurtaġġ tal-informazzjoni mill-aġent ta’ pagament (l-Art. 8);- l-eċċezzjonijiet għall-proċedura ta’ taxxa minn ras il-għajn (l-Art. 13), u- xi żidiet għall-Art. 18 (reviżjoni) li jikkonċernaw l-Istatistiki mill-Istati Membri. Fir-rigward tal-Art. 3, tliet tipi ta’ raffinar huma rakkomandati. Tal-ewwel jikkonsisti milli jiġi żgurat aġġornament regolari tal-informazzjoni dwar l-indirizz permanenti tas-sid benefiċjarju sabiex tiġi stabbilita r-residenza tiegħu għall-finijiet tad-Direttiva, billi titlob lill-aġenti ta’ pagament sabiex jirreferu għall-“aħjar informazzjoni disponibbli lilhom f’data tal-ħlas”. Dan jinkludi informazzjoni meħtieġa għal kontra l-ħasil ta’ flus jew kwalunkwe evidenza oħra li tiġi miftiehma bejn l-SM permezz ta’ proċeduri ta’ konsultazzjoni. It-tieni, l-aġent ta’ pagament jista’ jiġi obbligat li jibdel dan il-metodu minimu ta’ "indirizz permanenti" b’wieħed ibbażat fuq prova uffiċjali tar-residenza fiskali f’pajjiż speċifiku meta tali prova tkun ġiet ipprovduta b’mod volontarju mis-sid benefiċjarju lill-aġent ta’ pagament, kemm jekk għall-finijiet tad-Direttiva kif ukoll għal finijiet oħra. It-tielet jikkonsisti li jiġu ddettaljati l-kundizzjonijiet li taħthom l-aġenti ta’ pagament jitolbu t-TIN tas-sidien benefiċjarji, billi jehmżu mad-Direttiva lista tal-SM li tipprovdu lill-individwi residenti tagħhom bit-TIN u bid-dokumenti uffiċjali li fuqhom tissemma t-TIN (u l-format tat-TIN sabiex jiġu evitati l-iżbalji). Aspett proċedurali tal-Art. 6 li tajjeb jiġi kkunsidrat huwa kif għandhom jinħolqu l-kundizzjonijiet għall-applikazzjoni kredibbli tar- regola tal-pajjiż tal-oriġini . Dan huwa element meħtieġ sabiex l-aġenti ta’ pagament ikunu jistgħu japplikaw id-Direttiva għal dħul li jiġi minn impriżi ta’ investiment kollettiv stabbiliti f’pajjiżi oħra. L-għażliet kollha adottati minn SM għall-impriżi tiegħu għandhom jorbtu fl-SM l-oħra. Jista’ jsir ftehim dwar sensiela ta’ kriterji aċċettabbli għall-ippiżar tal-assi tal-impriżi sabiex ikun hemm konsistenza akbar. Lista miftiehma ta’ fornituri tad-dejta ta’ min jorbot fuqhom tista’ tiġi annessa mad-Direttiva filwaqt li tiġi pprovduta proċedura sabiex din tkun tista’ tiġi aġġornata. Dawn il-fornituri tad-dejta għandhom ikunu kapaċi b’mod partikolari li jiżguraw il-kredibbiltà tad-dejta dwar l-impriżi stabbiliti barra mill-UE. Fir-rigward tal-Art. 8 żewġ tipi ta’ raffinar huma rakkomandati. L-ewwel, sabiex jissolvew l-inċertezzi preżenti dwar it-trattament ta’ kontijiet konġunti u sjieda benefiċjarja kondiviża, l-aġenti ta’ pagament jistgħu jintalbu sabiex jipprovdu ċerta informazzjoni addizzjonali dwar il-karatteristiċi tal-pagament (jekk l-ammont rappurtat huwiex l-ammont sħiħ, is-sehem attwali dovut lis-sid benefiċjarju jew sehem ugwali). It-tieni, ikun għaqli li jiġu megħluba l-limiti preżenti tal-Art. 8(2), li ma jobbligawx lill-SM sabiex jiddistingwu bejn l-ammonti li jirreferu għall-element ta' mgħax ta’ pagament u dawk li jirreferu għad-dħul sħiħ minn bejgħ, fidi jew rifużjoni ta’ pretensjoni ta’ debitu jew partijiet minn UCITS. Dan in-nuqqas ta’ dettall inaqqas il-valur tal-informazzjoni skambjata u jżid il-piż amministrattiv fuq l-Istat tar-residenza tas-sid benefiċjarju, b’tali mod li jkun sproporzjonat għall-piż fuq l-aġent ta’ pagament u l-Istat tal-istabbiliment tiegħu sabiex jipprovdu d-dettal. Dan jagħmilha wkoll aktar diffiċli meta tiġi biex tkejjel l-effikaċja tad-Direttiva. Rigward l-Art. 13, il-Kummissjoni tissuġġerixxi lill-Kunsill sabiex jeżamina jekk il-proċedura għall-eċċezzjoni għat-taxxa minn ras il-għajn fuq il-bażi ta’ ċertifikat imressaq mis-sid benefiċjarju tistax titneħħa. Din il-proċedura tipprovdi inqas dettall lill-Istat tar-residenza tas-sid benefiċjarju u hija inqas prattika għal dan tal-aħħar milli l-proċedura alternattiva ta’ żvelar u skambju ta’ informazzjoni volontarju. Il-piż żejjed li jitpoġġa fuq l-amministrazzjoni fiskali tal-Istat tal-aġent ta’ pagament bl-applikazzjoni obbligatorja ta’ din it-tieni proċedura jidher li huwa wieħed iġġustifikat. Barra minn hekk, l-applikazzjoni tal-proċedura ta’ ċertifikat tista’ tqajjem mistoqsijiet dwar il-kumpatibbiltà mal-moviment liberu tal-kapital, pereżempju għaliex din tagħmilha diffiċli għal ċittadin tal-UE li huwa residenti fiskali barra mill-UE sabiex jaħrab mit-taxxa minn ras il-għajn, li għaliha la jista’ jikseb kreditu u lanqas rifużjoni. Fl-aħħar nett, l-Art. 18 jista’ jiġi kkumplimentat b’obbligu għall-SM sabiex jikkondividu bejniethom u mal-Kummissjoni fil-ħin propizju ċerti statistiki importanti sabiex l-effikaċja tad-Direttiva tkun tista’ titkejjel b’mod komprensiv. Dan jista’ jiġi sostnut permezz ta’ ċerti rekwiżiti addizzjonali, li iżda jkunu proporzjonati, fuq l-aġenti ta’ pagament sabiex jikkontribwixxu ftit aktar informazzjoni lill-amministrazzjonijiet fiskali (pereżempju: in-numru ta’ sidien benefiċjarji suġġetti għat-taxxa minn ras il-għajn taħt id-Direttiva). [1] Impriżi għall-investiment kollettiv f’sigurtajiet trasferibbli awtorizzati skont id-Direttiva 85/611/KEE [2] Hawnhekk, "bankarji" tirreferi għal depożiti mill-banek filwaqt li "mhux bankarji" tirreferi għal depożiti li jkunu saru minn oħrajn, inklużi individwi u kumpaniji. [3] Impriżi għal investiment kollettiv f’titoli trasferibbli ( Undertakings for collective investment in transferable securities ) mhux awtorizzati skont id-Direttiva 85/611/KEE [4] Id-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu.